Odd Einar Dørum
Store norske leksikon,Samfunn,Politikk og offentlig forvaltning,Norsk politikk og offentlig forvaltning,Partier og politikere,Norske politikere,Tidligere politikere
Odd Einar Dørum, sosionom, politikar, tidlegare leiar av partiet Venstre og tidlegare stortingsrepresentant for Venstre frå Sør-Trøndelag i 1977–1981 og i Oslo i 1997–2009. Han har vore statsråd i to regjeringar.
Bakgrunn Odd Einar Dørum er fødd i Oslo og voks opp i Trondheim i Sør-Trøndelag (no Trøndelag). Han tok realskule og examen artium ved Trondheim Katedralskole i 1957–1959 og 1962, historie mellomfag ved Norges Lærerhøgskole (no NTNU) i Trondheim i 1963–1965 og sosialhøgskulen i Trondheim (no NTNU) i 1967–1970. Han var stipendiat ved sosialhøgskulen og tok vidareutdanning som gav høgskulelektorkompetanse i 1972–1977. I 1975–1977 arbeidde han som høgskulelektor. Han var helse- og sosialfagleg konsulent og seksjonssjef ved Kirkens Bymisjon i 1986–1996. Politisk karriere Dørum var nestleiar i Norges Unge Venstre i 1964–1965 og leiar i 1970–1972, i tillegg til fleire verv i ungdomsorganisasjonen. Han var representant for Venstre i Trondheim bystyre i 1967–1971 og 1976–1979, leiar av Trondheim Venstre i 1974–1978 og representant i Oslo bystyre i 1995–1999 og i 2011–2015. Han har vore partileiar to gonger, i 1982–1986 og i 1992–1996.Dørum var stortingsrepresentant for Venstre frå Sør-Trøndelag i 1977–1981 og frå Oslo i 1997–2009. I 1997–1999 og 1999–2000 var han samferdselsminister og deretter justisminister i Bondevik I-regjeringa, og han var justisminister i Bondevik II-regjeringa i 2001–2005. Dørum har mellom anna arbeidd med miljøspørsmål, førebygging av kriminalitet og mot norsk EF-medlemsskap. Han var ein svært sentral ungdomspolitikar i Folkebevegelsen mot EF i 1970–1972. Utgjevingar Dørum har gitt ut fleire bøker, mellom anna sjølvbiografiane Med liv og sjel. Memoarer (1999), saman med Randi Gerd Øverland, og Ombudsmann på jobb (2008) i samtale med Marit Meyer. Andre verv og utmerkingar Han har hatt ei lang rekkje offentlege verv og tillitsverv. Dørum var leiar av Norges Velforbund i 1986–1989, KIM (kontaktutvalet mellom innvandrarar og styresmaktene) i 1990–1997, leiar av FRISAM og medlem av Oslo Bispedømeråd og Kyrkjemøtet i 1994–1997 og president i Én Verden frå 2010. Han blei utnemnd til kommandør av St. Olavs Orden i 2004. Les meir i Store norske leksikon Odd Einar Dørum i Norsk biografisk leksikon Venstre stortingsrepresentant Unge Venstre Eksterne lenker Stortinget: Odd Einar Dørum Regjeringa: Odd Einar Dørum